### NN 154/2024 (30.12.2024.), Obvezatne upute broj P XI – pravo promatranja u ponovljenom izboru za predsjednika Republike Hrvatske

DRŽAVNO IZBORNO POVJERENSTVO REPUBLIKE HRVATSKE

2557

Na osnovi članka 22. stavka 1. točke 2 i članka 24. stavka 5. Zakona o izboru predsjednika Republike Hrvatske (»Narodne novine«, broj 22/92, 42/92, 71/97, 69/04, 99/04, 44/06, 24/11 i 128/14) Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 30. prosinca 2024. donijelo je

OBVEZATNE UPUTE BROJ P XI

PRAVO PROMATRANJA U PONOVLJENOM IZBORU ZA PREDSJEDNIKA REPUBLIKE HRVATSKE

1. PRAVO PROMATRANJA U PONOVLJENOM IZBORU ZA PREDSJEDNIKA REPUBLIKE HRVATSKE

1.1. Pravo promatrati izborni postupak, provedbu izbora te rad izbornih tijela u ponovljenom izboru za predsjednika Republike Hrvatske (dalje: ponovljeni izbor) imaju:

– promatrači kandidata za predsjednika Republike Hrvatske koji sudjeluje u ponovljenom izboru,

– promatrači političkih stranaka registriranih u Republici Hrvatskoj koje su predložile kandidata za predsjednika Republike Hrvatske koji sudjeluje u ponovljenom izboru,

– promatrači nevladinih udruga registriranih u Republici Hrvatskoj kao udruga koje djeluju na području neovisnog promatranja izbornih postupaka odnosno promicanja ljudskih i građanskih prava i

– promatrači međunarodnih organizacija koje djeluju u Repub­lici Hrvatskoj, diplomatsko-konzularnih predstavništava u Republici Hrvatskoj, međunarodnih udruženja izbornih tijela te izbornih tijela iz drugih država.

1.2. Promatrač ne smije biti kandidat u ponovljenom izboru niti član izbornog tijela.

2. DOZVOLA ZA PROMATRANJE RADA IZBORNIH TIJELA

Kandidati za predsjednika Republike Hrvatske koji sudjeluju u ponovljenom izboru, političke stranke koje su predložile kandidata za predsjednika Republike Hrvatske koji sudjeluje u ponovljenom izboru, nevladine udruge i strani promatrači kojima je već odobreno promatranje rada izbornih tijela u prvom krugu glasovanja, ne moraju podnositi novi zahtjev za izdavanje dozvole za promatranje rada izbornih tijela u ponovljenom izboru (dalje: zahtjev).

Kandidati za predsjednika Republike Hrvatske koji sudjeluju u ponovljenom izboru, političke stranke koje su predložile kandidata za predsjednika Republike Hrvatske koji sudjeluje u ponovljenom izboru, nevladine udruge ili strani promatrači koji nisu podnijeli zahtjev za izdavanje dozvole za promatranje rada izbornih tijela u prvom krugu glasovanja, mogu podnijeti zahtjev, koji je dostupan na mrežnoj stranici Državnog izbornog povjerenstva www.izbori.hr i koji se primjenjuje i za ponovljeni izbor, na način propisan Obvezatnim uputama broj P VIII o pravima i dužnostima promatrača (»Narodne novine«, broj 135/24, dalje: Obvezatne upute broj P VIII) do ponedjeljka, 6. siječnja 2025. do 24:00 sata.

3. APLIKACIJA ZA UNOS PROMATRAČA

Promatrači koji su uneseni u Aplikaciju za unos promatrača (dalje: Aplikacija) za prvi krug glasovanja, a koje su unijeli predlagatelji promatrača koji imaju pravo predlagati promatrače u ponovljenom izboru, bit će dostupni u Aplikaciji za ponovljeni izbor te će se isti moći mijenjati (već uneseni promatrači moći će se obrisati ili zamijeniti novima ili dodati novi promatrači).

Rok za unos/izmjene u Aplikaciju istječe u srijedu, 8. siječnja 2025. u 24:00 sata, a Aplikacija će biti dostupna za unos/izmjene od 31. prosinca 2024.

Za unos promatrača u Aplikaciju na odgovarajući se način primjenjuju odredbe Obvezatnih uputa broj P VIII i Tehnička uputa o korištenju Aplikacije koja je dostupna na službenoj mrežnoj stranici Državnog izbornog povjerenstva www.izbori.hr.

4. SLUŽBENE ISKAZNICE ZA PROMATRAČE

Promatračima koji imaju pravo promatranja ponovljenog izbora službene iskaznice s naznakom datuma ponovljenog izbora izdat će i uručiti nadležna izborna tijela propisana Obvezatnim uputama broj P VIII.

5. PRAVA I OBVEZE PROMATRAČA I OVLASTI IZBORNIH TIJELA PREMA PROMATRAČIMA

Na prava i obveze promatrača kao i na ovlasti izbornih tijela prema promatračima na odgovarajući se način primjenjuju odredbe Obvezatnih uputa broj P VIII.

6. OBJAVA I STUPANJE NA SNAGU

Ove Obvezatne upute stupaju na snagu danom donošenja i objavit će se u »Narodnim novinama«.

Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena:

Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-02/24-01/37

Urbroj: 507-03/05-24-15

Zagreb, 30. prosinca 2024.

Potpredsjednik
 Damir Kontrec, v. r.